OZNÁMENIE KOMISIE

Usmernenia EÚ pre bezpečné obnovenie činností v rámci kultúrnych a kreatívnych odvetví – COVID-19

(2021/C 262/01)

I. KULTÚRNE ODVETVIA EÚ A PANDÉMIA OCHORENIA COVID-19

Kultúrne a kreatívne odvetvia a priemysel (ďalej len „KKOP“), ktoré spolu tvoria jeden priemyselný ekosystém, zohrávajú kľúčovú úlohu v bezprecedentných okolnostiach, ktoré priniesla pandémia ochorenia COVID-19. Kríza poukázala na to, aká dôležitá je kultúra pre dobrú kvalitu života ľudí (1) a ich duševné zdravie. Kultúra pomohla ľuďom lepšie znášať obmedzenia pohybu a kontaktu medzi ľuďmi vďaka angažovanosti a tvorivosti KKOP, ktoré si našli cestu k svojmu publiku prostredníctvom inovačných virtuálnych prostredí. KKOP boli obzvlášť tvrdo zasiahnuté rozsiahlymi obmedzeniami, ktoré sa zaviedli od vypuknutia pandémie: mnohé aktivity boli pozastavené, došlo k zatvoreniu kultúrnych zariadení a priestorov, podujatia, festivaly a turné boli zrušené a mobilita ľudí pôsobiacich v kultúre, ako aj obeh kultúrnych diel boli radikálne obmedzené.

Vo výročnej správe o jednotnom trhu 2021 (2) sa potvrdilo, že tento ekosystém patrí medzi najviac postihnuté priemyselné ekosystémy v EÚ. V správe sa vysvetľuje, že „ide predovšetkým o činnosti založené na predstaveniach a návštevách v kultúrnych zariadeniach: odvetvia scénického umenia a kultúrneho dedičstva (napr. živá hudba, divadlá, cirkusy, festivaly, kiná, múzeá a lokality kultúrneho dedičstva). V roku 2020 napríklad zaznamenali prevádzkovatelia kinosál 70 % pokles predaja lístkov, hudobné podujatia mali o 76 % nižšiu návštevnosť (64 % pokles príjmov) a múzeá stratili príjmy až do výšky 75 – 80 % (v obľúbených regiónoch cestovného ruchu). Tento vplyv ďalej ilustruje pokles licenčných poplatkov vyberaných organizáciami kolektívnej správy pre autorov a výkonných umelcov o približne 35 %, pričom sa očakáva, že ich príjmy budú v rokoch 2021 a 2022 naďalej klesať (3).

Na agregovanejšej odvetvovej úrovni z údajov Eurostatu vyplýva, že v roku 2020 sa v oblasti umenia, zábavy a rekreácie zaznamenal najväčší percentuálny pokles v porovnaní s rokom 2019 (pozri graf 1). Vplyv bol obzvlášť výrazný v druhom a štvrtom štvrťroku, čo zodpovedá najvýznamnejším vlnám pandémie (4). Veľká časť týchto činností je súčasťou tohto ekosystému.

Percentuálna zmena vzhľadom na rovnaké obdobie v predchádzajúcom roku

Zdroj: Eurostat.

Kultúra a KKOP sú vzhľadom na svoj veľký kapitál dôležité pre udržateľnú obnovu EÚ, väčšiu odolnosť našich spoločností a zo všeobecnejšieho hľadiska aj pre náš európsky spôsob života. Vo všetkých členských štátoch je potrebné koordinovanejšie a cielenejšie úsilie, aby sa v tomto odvetví umožnila bezpečná a postupná obnova činnosti a aby sa zlepšila jeho odolnosť a pripravenosť na budúce krízy. KKOP zároveň potrebujú jasnú perspektívu.

Komisia prijala niekoľko opatrení na riešenie dôsledkov pandémie v tomto odvetví, ktoré dopĺňajú a podporujú činnosť členských štátov. KKOP mali prospech z prierezových opatrení, ktoré EÚ promptne prijala v reakcii na krízu, a z cielenej podpory z finančných nástrojov EÚ. Takisto dostanú podporu na inkluzívnu a udržateľnú obnovu a odolnosť v rámci nového viacročného finančného rámca (2021 – 2027) a nástroja NextGeneration EU (5) , (6).

Vzhľadom na zvýšenú mieru zaočkovanosti, ktorá nám dáva dôvod na optimizmus, že očkovanie nám pomôže výrazne znížiť šírenie ochorenia COVID-19, členské štáty začali postupne zvažovať rušenie obmedzení a pristupovať k nemu, a to aj v oblasti kultúry, kde povoľujú znovuotvorenie kultúrnych zariadení a obnovenie činností a podujatí. Vzhľadom na dynamický vývoj pandémie sa tieto kroky zakladajú na zložitých rozhodnutiach. Zároveň existujú veľké rozdiely medzi rôznymi opatreniami prijatými na vnútroštátnej úrovni.

V snahe pomôcť členským štátom pri prijímaní takýchto rozhodnutí EÚ poskytla v oznámení s názvom Koronavírus: spoločnou cestou k bezpečnému znovuotvoreniu Európy (7) usmernenia pre bezpečné znovuotvorenie kultúrneho odvetvia, pokiaľ ide o hudbu, audiovizuálny sektor, scénické umenie, výstavné priestory, ako sú múzeá alebo galérie, knižnice a lokality kultúrneho dedičstva. Cieľom týchto usmernení je uľahčiť členským štátom rozhodovanie, ako aj koordináciu ich opatrení na úrovni EÚ. Týkajú sa dvoch kľúčových rozmerov: bezpečného znovuotvorenia kultúrneho odvetvia a jeho udržateľnej obnovy.

Usmernenia sa predkladajú v kontexte postupného zlepšovania situácie v oblasti verejného zdravia v EÚ (8), ku ktorému došlo vďaka nedávnemu zvýšeniu dodávok vakcín a úrovní zaočkovanosti v kombinácii s menším počtom nových prípadov ochorenia a úmrtí, zabezpečením ochrany väčšieho počtu skupín obyvateľstva pred ochorením a zavedenými opatreniami na zmiernenie rizika šírenia ochorenia bez farmaceutických prostriedkov (tzv. nefarmaceutickými opatreniami) vo všetkých členských štátoch (9). Hoci máme nepochybne dôvod na optimizmus, prenos SARS-CoV-2 je naďalej rozšírený vo veľkej časti EÚ/EHP a s ním aj zvýšené riziko variantov vzbudzujúcich obavy, čo si vyžaduje nepretržitý dohľad, ostražitosť a dôkladné posudzovanie rizík.

II. USMERNENIA EÚ PRE BEZPEČNÉ ZNOVUOTVORENIE KULTÚRNYCH A KREATÍVNYCH ODVETVÍ

Dôležitým zistením je, že skúšobné podujatia organizované v rôznych prostrediach KKOP v celej EÚ ukázali, že len málo prípadov ochorenia COVID-19 bolo spojených s prenosom koronavírusu na kultúrnych podujatiach alebo v ich okolí. Osobitné požiadavky týkajúce sa účasti a monitorovanie údajov v nadväznosti na tieto podujatia majú pre bezpečnú organizáciu kľúčový význam.

V týchto usmerneniach EÚ sa stanovuje spoločný celoeurópsky prístup ku koordinovanému a bezpečnému obnoveniu činností v rámci KKOP. Ich cieľom je umožniť potrebnú flexibilitu, aby bolo možné zohľadniť odlišnú epidemiologickú situáciu v jednotlivých členských štátoch, prispôsobiť sa pokroku v zmierňovaní pandémie a zabezpečiť interoperabilitu s inými nástrojmi a normami na úrovni EÚ alebo medzinárodnej úrovni. Vychádzajú z údajov Európskeho centra pre prevenciu a kontrolu chorôb (ECDC) a z výmeny informácií s Výborom pre zdravotnú bezpečnosť (HSC) z mája 2021.

Usmernenia EÚ sa uvádzajú ďalej ako:

— všeobecné zásady a ukazovatele a

— odporúčania.

Členské štáty sa vyzývajú, aby používali tieto usmernenia, ktoré pri plnom rešpektovaní subsidiarity zostávajú dobrovoľné.

1. Všeobecné zásady a ukazovatele bezpečného znovuotvorenia kultúrneho odvetvia

a) Miera zaočkovanosti

Pre bezpečné opätovné rozprúdenie života spoločnosti vrátane znovuotvorenia kultúrnych zariadení v širokom meradle je nevyhnutá dostatočná miera zaočkovanosti obyvateľstva. Postupne sa približujeme k cieľu zaočkovanosti na úrovni minimálne 70 % dospelej populácie, ktorý by sme mali dosiahnuť do tohto leta (10), ale značný počet ľudí ešte nebol zaočkovaný. Preto je nevyhnutné plánovať opätovné naštartovanie spoločenských činností postupne, čo nám v každej jednotlivej fáze umožní riadiť sa skúsenosťami, pokiaľ ide o účinné znižovanie rizika infekcie, ako aj aktuálnou epidemiologickou situáciou.

b) Prostredie a kontext

Kultúrne zariadenia zahŕňajú rôzne typy prostredí (napr. vnútorné a vonkajšie priestory, hostia, ktorí sa voľne pohybujú alebo sedia na pridelených či voľných sedadlách), v ktorých sa ľudia v rôznej miere zhromažďujú. Je dôležité uvedomiť si rozsah, v akom možno tento pohyb kontrolovať, ako aj možné úrovne interakcií. Nefarmaceutické opatrenia znižujú riziko prenosu, ale nemôžu ho úplne vylúčiť. Rozhodnutie povoliť konkrétny typ podujatia by sa preto malo prijať na základe dôkladného posúdenia rizika (11). Pri obnovení predtým zastavených kultúrnych činností by členské štáty mali zohľadňovať ukazovatele uvedené v tabuľkách 1 (obyvateľstvo) (12), 2 (jednotlivci) a 3 (kultúrne zariadenia) (13).

Tabuľka 1

Ukazovatele na úrovni obyvateľstva

Ukazovateľ Podrobnosti Epidemiologická situácia Cirkulácia vírusu v komunite má priamy vplyv na riziko možného prenosu v akomkoľvek prostredí vrátane kultúrnych zariadení. Miera zaočkovanosti na úrovni obyvateľstva Zabezpečenie vysokej miery zaočkovanosti na úrovni obyvateľstva počnúc osobami, ktorým hrozí zvýšené riziko ťažkého priebehu ochorenia COVID-19, sa považuje za jediný udržateľný prístup k zrušeniu opatrení a opätovného rozprúdenia života spoločnosti vrátane znovuotvorenia kultúrnych zariadení. Výskyt obavy vzbudzujúcich variantov unikajúcich imunitnej reakcii Riziko prenosu očkovanými osobami alebo predtým infikovanými osobami môže byť vyššie v oblastiach s komunitným prenosom variantov unikajúcich imunitnej reakcii.





Tabuľka 2

Ukazovatele na úrovni jednotlivcov

Ukazovateľ Podrobnosti Vek a existencia zdravotných problémov Vek nad 60 rokov a existencia zdravotných problémov sú rizikovými faktormi ťažkého priebehu ochorenia COVID-19. K zdravotným problémom, ktoré môžu zhoršiť priebeh ochorenia, patrí vysoký tlak, cukrovka, kardiovaskulárne ochorenie, chronické respiračné ochorenie, chronické ochorenie obličiek, narušená imunita, rakovina a obezita. Testovanie, vakcinačný status a predtým infikované osoby Negatívny rýchly antigénový test pri vstupe na miesto konania podujatia môže znížiť riziko výskytu infikovaných osôb. Očkované osoby predstavujú obmedzené riziko prenosu ochorenia COVID-19 na iných návštevníkov a účastníkov. Nižšie riziko prenosu predstavujú takisto osoby, ktoré môžu preukázať, že infekciu prekonali. Trvanie tohto ochranného účinku od času infekcie nie je isté. Pozitívne testy na protilátky sa nepovažujú za dostatočný dôkaz o neinfekčnosti, a preto by sa nemali používať ako kritérium pre vstup na kultúrne podujatia a účasť na nich (14). Uplatňovanie nefarmaceutických opatrení Za zásadne dôležité preventívne opatrenie sa považuje vyhýbanie sa fyzickému kontaktu a udržiavanie si fyzického odstupu 1 až 2 metre. V Európe a na celom svete sa vo veľkej miere propaguje obmedzenie kontaktu medzi ľuďmi. Používanie ochranných rúšok sa spája s malým až stredným poklesom prenosu a môže sa použiť ako doplnkové opatrenie na zníženie prenosu vo vnútorných priestoroch a v preplnených vonkajších priestoroch. Počas pandémie sa dôrazne odporúča dodržiavanie respiračnej hygieny, ktorá sa považuje za osvedčený postup na prevenciu všetkých chorôb prenosných priamym kontaktom prostredníctvom respiračných sekrétov. Počas pandémie sa dôrazne odporúča dodržiavanie správnej hygieny rúk, ktorá sa považuje za osvedčený postup na prevenciu všetkých chorôb prenosných priamym kontaktom prostredníctvom respiračných sekrétov alebo fekálnou/orálnou cestou.





Tabuľka 3

Ukazovatele na úrovni kultúrnych zariadení

Ukazovateľ Podrobnosti Typ podujatia Podujatia v exteriéri sú spojené s nižším rizikom než podujatia v interiéri, a preto by sa mali pokiaľ možno uprednostňovať. Vo vnútorných priestoroch by sa malo zabezpečiť optimálne vetranie v súlade s platnými stavebnými predpismi a s prihliadnutím na veľkosť miesta konania a počet návštevníkov/účastníkov. Rozmiestnenie osôb Vírus SARS-CoV-2 sa obzvlášť ľahko šíri v davoch. Takisto v situáciách, kde sa účastníci pohybujú (v porovnaní s podujatiami, na ktorých ľudia sedia), je ťažšie zabezpečiť riadne obmedzenie fyzického kontaktu. Prideľovanie sedadiel predstavuje pridanú hodnotu v prípade potreby vyhľadávania kontaktov. Veľkosť podujatia Veľkosť podujatia priamo súvisí so zložitosťou potenciálneho vyhľadávania kontaktov, ak sa po podujatí zistia pozitívne prípady. Po veľkých podujatiach s účastníkmi môže byť zabezpečenie vyhľadávania kontaktov náročnejšie.

c) Koordinačné a komunikačné opatrenia

Je nevyhnutné, aby boli zavedené mechanizmy na zabezpečenie koordinácie a komunikácie medzi orgánmi a subjektmi pôsobiacimi v kultúrnom odvetví, ako aj medzi miestnymi a národnými/regionálnymi samosprávami. Zásadný význam má takisto oznamovanie rizík, a to aj prostredníctvom digitálnych prostriedkov, čím sa zabezpečí, aby bola verejnosť náležite informovaná o miestnom kontexte, opatreniach, ktoré sa majú dodržiavať v prípade podozrenia na ochorenie COVID-19, prístupe k zdravotnej starostlivosti atď. To je zásadne dôležité najmä v prípade väčších podujatí alebo zariadení, kde sa môžu vyskytovať osoby z iných regiónov alebo krajín. V záujme podpory tohto odvetvia majú zásadný význam jasné usmernenia a jasné informácie o načasovaní opatrení, ktoré za zavádzajú alebo uvoľňujú.

d) Dôkladný dohľad a nepretržité monitorovanie

Prostredníctvom podujatí organizovaných v celej EÚ sa testovali požiadavky na účasť a následné monitorovanie účastníkov na účely vyhľadávania kontaktov s cieľom preskúmať, či je možné organizovať takéto podujatia bezpečným spôsobom (15). Z tohto testovania vyplýva, že členské štáty by mali naďalej uvažovať o povolení účasti na kultúrnych podujatiach a vstupu do kultúrnych zariadení za určitých podmienok v kombinácii s uvedeným posúdením rizík. Dôkladný dohľad a monitorovanie by mali byť aj naďalej neoddeliteľnou súčasťou zhromaždení s veľmi veľkým počtom ľudí, aby sa predišlo tomu, že na takýchto podujatiach dôjde k hromadným nákazám.

2. Odporúčania týkajúce sa zdravotných protokolov pre kultúrne zariadenia

Okrem posúdení rizík ECDC a odporúčaní príslušných zdravotníckych orgánov, najmä Svetovej zdravotníckej organizácie, by sa navrhovanie a vykonávanie opatrení a protokolov v členských štátoch v záujme obnovenia kultúrnych služieb a podujatí malo riadiť ďalej uvedenými odporúčaniami. Ich cieľom je podporiť koordinovaný prístup v súlade s osobitnými vnútroštátnymi/regionálnymi/miestnymi podmienkami a zabezpečiť bezpečnejšie podmienky pre publikum, profesionálov a pracovníkov v oblasti kultúry, a to vďaka používaniu zdravotných protokolov v KKOP.

Členské štáty sa vyzývajú, aby pri vypracúvaní opatrení a protokolov pre kultúrne zariadenia:

— úzko spolupracovali so zainteresovanými stranami a zabezpečili, že opatrenia sú prispôsobené a primerané veľkosti a povahe služby. Členské štáty by mali zvážiť podporu ich vykonávania,

— pravidelne prehodnocovať a upravovať opatrenia na ochranu zdravia publika a pracovníkov s prihliadnutím na všetky relevantné odborné znalosti a hľadiská v kontexte aktuálnych potrieb v oblasti verejného zdravia,

— zabezpečovať úzku medziodvetvovú koordináciu medzi miestnymi a/alebo vnútroštátnymi orgánmi verejného zdravotníctva a kultúrnymi zariadeniami s cieľom zabezpečiť spoločné uplatňovanie najnovších pravidiel a predpisov v danej zemepisnej oblasti a monitorovanie ich vykonávania a

— uplatňovať navrhované opatrenia a protokoly na kultúrne zariadenia, resp. inštitúcie rovnakým spôsobom bez ohľadu na to, či sú štátneho, súkromného, samosprávneho alebo akéhokoľvek iného charakteru.

Odporúčajú sa tieto opatrenia (16):

1. Členské štáty by mali aj naďalej uplatňovať strategický, odstupňovaný prístup a začať s postupným otváraním a obmedzeným počtom účastníkov. Počty účastníkov možno zvýšiť, ak sa nezhorší epidemiologická situácia (vrátane zvýšeného šírenia variantov vzbudzujúcich obavy) a ak sa bude miera zaočkovania dostatočne rýchlo zvyšovať.

2. Kultúrne zariadenia by mali mať plán pripravenosti vymedzujúci opatrenia, ktoré sa majú prijať na zabránenie prenosu vírusu SARS-CoV-2 počas podujatia/v zariadení. Všetkým zamestnancom by mal byť vždy k dispozícii osobitný akčný plán, v ktorom sú podrobne uvedené úlohy a povinnosti zamestnancov. Tento plán by mal zahŕňať protokoly o tom, aké opatrenia sa majú prijať v prípade zistenia prípadov ochorenia COVID-19.

3. Zamestnávatelia v kultúrnych zariadeniach by mali takisto zabezpečiť, aby zamestnanci mohli dodržiavať čo najviac nefarmaceutických opatrení v takej miere, v akej je to praktické. To môže zahŕňať poskytovanie primeranej ochrany, zníženie počtu zamestnancov na mieste, minimalizáciu počtu a trvania fyzických kontaktov s inými ľuďmi, umožnenie telepráce, odstupňovanie prestávok, maximalizáciu využívania elektronickej komunikácie a poskytovanie vhodnej odbornej prípravy pre všetkých zamestnancov (17).

4. Zamestnávatelia by mali uľahčovať a podporovať prístup svojich zamestnancov k očkovaniu proti ochoreniu COVID-19 v súlade s vnútroštátnymi plánmi, keďže zamestnanci kultúrnych zariadení prichádzajú do kontaktu s verejnosťou a inými zamestnancami.

5. Verejnosť by mala pred príchodom do kultúrneho zariadenia a na mieste dostať všetky potrebné informácie prístupným spôsobom, a to aj digitálnymi prostriedkami, o všetkých v danom čase platných usmerneniach miestnych orgánov verejného zdravotníctva, ako aj o osobitných opatreniach v kultúrnom zariadení.

6. Prístup do kultúrnych zaradení by mohol byť podmienený predložením potvrdenia o negatívnom výsledku testu na ochorenie COVID-19 (testu RT-PCR alebo rýchleho antigénového testu) a/alebo potvrdenia o očkovaní a/alebo potvrdenia o prekonaní ochorenia COVID-19 v určitom časovom období, t. j. podobne ako v prípade digitálneho COVID preukazu EÚ. V zariadeniach by sa mohlo zvážiť aj zabezpečenie rýchlych antigénových testov pri vstupe, ak je to možné. V závislosti od epidemiologickej situácie (napr. výskyt variantov unikajúcich imunitnej reakcii) by sa táto požiadavka mohla rozšíriť aj na plne očkované osoby.

7. Zariadenia by mali zabezpečiť, aby mali pre prípad potreby vyhľadávania kontaktov k dispozícii kontaktné údaje jednotlivých účastníkov. Opatrenia na vyhľadávanie kontaktov by mali byť prísne obmedzené na účely boja proti pandémii ochorenia COVID-19. Zariadenia by mali účastníkov informovať o možnosti používania mobilných aplikácií na vyhľadávanie kontaktov, ktoré sú užitočné pre získavanie informácií o blízkych kontaktoch osôb, ktoré po podujatí ochoreli. Takéto aplikácie, ktoré boli vytvorené v súlade so spoločným súborom nástrojov EÚ vypracovaných sieťou elektronického zdravotníctva (eHealth) pre mobilné aplikácie na vyhľadávanie kontaktov v rámci boja proti pandémii ochorenia COVID-19, používajú mnohé členské štáty a niektoré z nich pracujú na rozšírení ich funkcií, ako je napr. prezenčné digitálne vyhľadávanie kontaktov na účely hromadného oznamovania ohnísk ochorenia COVID-19.

8. Účastníci veľkých podujatí by sa mali monitorovať a výskyty ochorenia by sa mali zisťovať a prešetrovať, aby sme lepšie porozumeli tomu, aké prístupy si vyžaduje organizácia bezpečného znovuotvorenia kultúrnych aktivít.

9. Zariadenia by mali zaviesť cielené opatrenia na zabezpečenie toho, aby sa obmedzenie fyzického kontaktu dodržiavalo v spoločných priestoroch, v ktorých sa účastníci budú pravdepodobne dlhšie spolu zdržiavať (t. j. dlhšie ako 15 minút). Napríklad sa môže obmedziť počet hostí v každom spoločnom priestore (t. j. v reštauráciách, kaviarňach, baroch, vo vstupných priestranstvách, ako aj pri čakaní v rade vo vnútri budov i vo vonkajších priestoroch). Ak obmedzenie kontaktu medzi ľuďmi nie je možné dodržiavať v plnej miere, malo by sa dôkladne zvážiť používanie ochranných rúšok účastníkmi aj vtedy, ak sa podujatie koná v exteriéri.

10. Okrem obmedzenia kontaktu medzi ľuďmi by sa mali uplatňovať osobitné osobné ochranné opatrenia (napr. hygiena rúk a respiračná hygiena) a protokoly čistenia a dezinfekcie (18).

11. Hygiena rúk je zásadným nefarmaceutickým opatrením a jej význam by sa mal jasne propagovať. Kultúrne zariadenia by mali zabezpečiť jednoduchý prístup k zariadeniam na umývanie rúk vybavených tekutým mydlom, jednorazovými papierovými utierkami alebo automatickými sušičkami rúk, ako aj prostriedkami na čistenie rúk na báze alkoholu.

12. Používanie ochranných rúšok zamestnancami aj verejnosťou by sa malo považovať za doplnkové opatrenie (ak nie je možné zaručiť odstup 1 – 2 m), a nie za náhradu základných preventívnych opatrení. Vhodné používanie ochranných rúšok je dôležité a malo by sa prevádzkovateľom aj publiku vysvetliť, a to najmä v tých miestach alebo situáciách, kde nie je možné zachovať obmedzenie kontaktu medzi ľuďmi (19).

13. V prípade uzavretých priestorov sa odporúča zvýšiť frekvenciu vetrania a privádzať do zariadenia maximálne množstvo vzduchu z exteriéru, a to buď prirodzeným alebo mechanickým vetraním (v závislosti od podmienok príslušného zariadenia) (20).

14. Čistenie často chytaných povrchov je zásadne dôležité (aspoň raz za deň, a ak je to možné, častejšie) (21).

15. Monitorovanie a dohľad nad vykonávaním požiadaviek by sa mali dôkladne podporovať.

III. OPATRENIA NA PODPORU UDRŽATEĽNEJ OBNOVY KULTÚRNYCH ODVETVÍ

Znovuotvorenie kultúrneho prostredia by malo byť sprevádzané súborom opatrení na zabezpečenie udržateľnej obnovy a odolnosti celého odvetvia v súlade s nedávnou aktualizáciou priemyselnej stratégie EÚ (22) a v súlade s pravidlami štátnej pomoci. Členské štáty by mohli tieto opatrenia využiť v úzkej spolupráci s kultúrnymi odvetviami a pododvetviami na podporu ich obnovy a zlepšenie ich odolnosti.

a) Nástroje EÚ na uľahčenie znovuotvorenia

Európsky výbor pre normalizáciu (CEN) na žiadosť Komisie predložil protokoly v oblasti zdravia a bezpečnosti s cieľom zabrániť šíreniu ochorenia COVID-19 v ekosystéme cestovného ruchu, ktoré sa osobitne zameriavajú na určité kultúrne odvetvia. Iniciatíva zahŕňa aj osobitnú značku Pečať bezpečnosti európskeho cestovného ruchu v súvislosti s COVID-19, ktorú môžu členské štáty udeliť. Členské štáty môžu takisto pomôcť kultúrnym organizáciám, ktoré chcú využívať Pečať bezpečnosti, aby získali rôzne možnosti financovania EÚ pre cestovný ruch a kultúru s cieľom pokryť potenciálne náklady spojené s jej používaním (23).

Členské štáty sa môžu v rámci svojich vnútroštátnych riešení rozhodnúť používať digitálny COVID preukaz EÚ (24) na účely bezpečného prístupu ku kultúrnym aktivitám a účasti na nich (25). Používaním digitálneho COVID preukazu EÚ sa zjednodušia formality pre občanov pri cestovaní do iných členských štátov a účasti na kultúrnych podujatiach.

Členské štáty by mali využívať webovú platformu Re-open EU (26), ktorá poskytuje základné informácie, a to aj o otvorení kultúrneho prostredia, čo Európanom umožňuje naplánovať si svoju cestu s istotou. Členské štáty by mali naďalej poskytovať na tejto platforme včasné a overené informácie o kultúrnom prostredí.

Miestnym samosprávam členských štátov sa odporúča používať otvorenú mapovaciu platformu pre kultúrne a kreatívne miesta v Európe „Cultural gems“ (27) (kultúrne poklady) na poskytovanie informácií návštevníkom o kultúre v obciach a mestách, čím sa podporí kultúrny cestovný ruch. Miestne samosprávy by mohli zapojiť miestnych obyvateľov do procesu mapovania.

b) Obnovenie dôvery zapojením strateného publika

Členské štáty by mali pomôcť pri navrhovaní a uľahčovaní nových obchodných modelov a inovačných systémov, ktoré riešia potrebu zvýšiť schopnosť týchto odvetví vymaniť sa z krízy.

Odvetvia takisto experimentovali s novými formami zapojenia svojho publika prostredníctvom digitálnych technológií, napríklad v audiovizuálnej oblasti, kde kinematografia spolupracovala s online platformami, alebo v oblasti scénického umenia a hudby. V jednotlivých odvetviach sa aj festivaly začali orientovať na inovačné online modely v záujme oslovenia publika.

V rámci programu Kreatívna Európa sa zaviedol nový nástroj „Perform Europe“ na podporu inovatívnych inkluzívnych a udržateľných distribučných modelov a modelov organizácie turné v odvetví scénického umenia (28). V roku 2021 bude k dispozícii aj inovačný program na podporu udržateľnej obnovy európskeho hudobného sektora (29).

c) Experimentovanie s novými spôsobmi propagácie kultúrneho obsahu a reagovanie na zmeny v správaní publika

Členské štáty by mali tomuto odvetviu pomôcť prispôsobiť sa novým spoločenským potrebám po pandémii kombinovaním opatrení zameraných na digitálne a fyzické prostredie. Mali by sa podporovať opatrenia na uľahčenie zapojenia a pochopenia digitálneho publika.

V druhej polovici roka 2021 Komisia zriadi skupinu odborníkov pre pochopenie digitálneho publika s cieľom zamerať sa na poznatky získané z postupov a inovácií súvisiacich s ochorením COVID, udržať si publikum a vybudovať nové publikum online. Členské štáty sa vyzývajú, aby poskytovali tejto skupine odborné znalosti a zaviedli príslušné osvedčené postupy vyplývajúce z jej práce.

d) Prispôsobenie kultúrnej ponuky konkrétnym cieľom a rôznym podmienkam a posilnenie prepojenia medzi kultúrou a dobrou kvalitou života

Členské štáty sa vyzývajú, aby podporovali silnejšie prepojenie medzi kultúrou, vzdelávaním a dobrou kvalitou života. Mali by podporovať toto odvetvie v jeho úsilí riešiť potreby skupín obzvlášť postihnutých pandémiou a zabezpečiť, aby prístup zraniteľných skupín ku kultúre zostal prioritou. Komisia uverejnila výzvu na podporu rozvoja politiky zdola nahor v oblasti kultúry a dobrej kvality života (30).

e) Uľahčenie investovania do stratégií, ktoré podporujú udržateľnosť a odolnosť odvetvia

Je nevyhnutné, aby členské štáty v plnej miere využívali Mechanizmus na podporu obnovy a odolnosti (31) s cieľom umožniť zotavenie sa z negatívneho vplyvu pandémie a zvýšiť odolnosť KKOP voči budúcim krízam tým, že budú riešiť štrukturálne výzvy, ktorým čelia.

Členské štáty by takisto mali úzko spolupracovať s regiónmi a miestnymi orgánmi s cieľom čo najlepšie využiť príležitosti v oblasti kultúry spojené s politikou súdržnosti na programové obdobie 2021 – 2027 (32).

Členské štáty by mali naďalej skúmať možnosti doplnkového financovania kultúrneho dedičstva. Spolu s kultúrnymi inštitúciami by mali zvážiť spôsoby podpory a vykonávania výsledkov najlepších postupov v celej EÚ, ktoré Komisia nedávno identifikovala (33).

Členské štáty by mali preskúmať aj opatrenia na využívanie zmiešaných zdrojov s cieľom pomôcť zmierniť dodatočné finančné zaťaženie spojené so znovuotvorením (napr. náklady na uplatňovanie zdravotných protokolov a vykonávacích opatrení, ako je odborná príprava zamestnancov a komunikácia s verejnosťou).

f) Investície do zručností, digitálnej odbornej prípravy a budovania digitálnych kapacít

Členské štáty a KKOP sa vyzývajú, aby podporovali nové modely odbornej prípravy, partnerské učenie a zvyšovanie zručností s cieľom poskytnúť kultúrnym pracovníkom a odborníkom nové zručnosti, ktoré sú potrebné na digitálnu obnovu.

Na úrovni EÚ uľahčí zainteresovaným stranám prístup k informáciám „Pakt o zručnostiach“ (34). Program v oblasti zručností pre Európu (35) podporí digitálne zručnosti, ako aj digitálne rýchlokurzy pre MSP a program pre „digitálnych dobrovoľníkov“ s cieľom zvýšiť kvalifikáciu súčasnej pracovnej sily MSP v digitálnych oblastiach.

Program Kreatívna Európa bude naďalej podporovať odborníkov s cieľom vyzbrojiť ich potrebnými zručnosťami, aby mohli plne využívať príležitostí, ktoré im digitálne technológie ponúkajú na tvorivé aj podnikateľské účely. Podpora rozvoja digitálnych nástrojov na stimulovanie transformácie a zvyšovanie konkurencieschopnosti v rámci podprogramu Kultúra bola v roku 2021 označená ako možná priorita pre všetky odvetvia a ako súčasť budovania príslušných kapacít osobitne pre odborníkov v oblasti hudby a kultúrneho dedičstva. Činnosť zameraná na rozvoj zručností a talentov v rámci programu Kreatívna Európa bude naďalej podporovať odborníkov v audiovizuálnej oblasti.

Nový program Digitálna Európa (36) bude predstavovať základný zdroj, ktorý členským štátom a KKOP umožní vytvárať synergie medzi správcami digitálnych technológií a posilňovať budovanie digitálnych kapacít.

Členské štáty sa vyzývajú, aby monitorovali vývoj a zistenia projektu CHARTER, prebiehajúcej aliancie pre sektorové zručnosti programu Erasmus+ v oblasti kultúrneho dedičstva (37).

g) Šírenie údajov a následné opatrenia v súvislosti so skúšobnými podujatiami

Členské štáty sa vyzývajú, aby zhromažďovali a šírili údaje o výsledkoch a bezpečnosti skúšobných kultúrnych podujatí s cieľom podporiť výmenu informácií v rámci KKOP a v prípade potreby aj s vedeckou obcou.

h) Zvýšenie zdrojov v rámci nových programov EÚ

Členské štáty by mali by mali KKOP poskytovať informácie o nových možnostiach financovania v rámci novej generácie programov EÚ (2021 – 2027). Kultúrne orgány a organizácie by sa mali povzbudzovať, aby využili potenciál programov, ako sú Kreatívna Európa a Horizont Európa, v rámci ktorých sa vyčlenil podstatne vyšší rozpočet pre KKOP. V záujme uspokojenia najnaliehavejších potrieb daných odvetví sa z navýšeného rozpočtu programu Kreatívna Európa presunie finančná podpora na začiatočnú fázu uvoľnením 728 miliónov EUR v rokoch 2021 a 2022.

Komisia uverejní na jeseň 2021 na základe online interaktívneho nástroja vyvinutého na jar 2021 pre audiovizuálne a mediálne odvetvie osobitnú online príručku o financovaní kultúry z prostriedkov EÚ zahŕňajúcu viac ako 15 fondov EÚ, ktoré môžu členské štáty a zainteresované strany využívať.

i) Sadzby DPH a iné opatrenia

Členské štáty sa vyzývajú, aby zvážili špecifiká pracovníkov v kultúrnych odvetviach, najmä pokiaľ ide o umelcov, ako aj tých profesionálov, ktorých pracovné miesta sú mimoriadne neisté. S cieľom podporiť prechod na digitálnejší a udržateľnejší kultúrny ekosystém môžu členské štáty využiť rôzne opatrenia, od investícií až po dotácie, v súlade s pravidlami štátnej pomoci, aby pomohli zachovať pracovné miesta a práva pracovníkov v KKOP. Členské štáty majú už k dispozícii možnosť stanovenia nižších sadzieb DPH na služby, ktoré poskytuje najmä kultúrne odvetvie, čo im umožňuje uplatňovať na jeho podporu sadzby DPH, ktoré sú podľa ich názoru najvhodnejšie.

Pokiaľ ide o opatrenia štátnej pomoci, dočasný rámec na podporu hospodárstva v reakcii na krízu spôsobenú ochorením COVID (38) zahŕňa všetky odvetvia vrátane KKOP. Väčšina notifikovaných schém sa vzťahovala na celý rad odvetví, takže nie je možné poskytnúť presnú výšku pomoci poskytnutej pre KKOP v tomto rámci. Do konca mája 2021 však notifikované osobitné schémy štátnej pomoci na podporu KKOP dosiahli približne 268 miliónov EUR (39).

j) Pracovné podmienky umelcov

Postavenie umelcov a ich pracovné podmienky budú dôležitou témou spolupráce EÚ v oblasti kultúry. Komisia zvolala v apríli 2021 dialóg o hlasoch kultúry so 47 organizáciami kultúrneho a kreatívneho priemyslu (40) a nová skupina odborníkov z členských štátov začne svoju činnosť na jeseň 2021. Komisia pokračuje v odvetvovom sociálnom dialógu s organizáciami scénického umenia prostredníctvom Výboru pre živé vystúpenia (41). Komisia takisto dala vypracovať štúdiu EÚ o zdraví a dobrých životných podmienkach hudobných tvorcov (42).

IV. ĎALŠIE KROKY

Komisia nabáda členské štáty, aby využili usmernenia uvedené v tomto oznámení. Uľahčí včasnú výmenu informácií o vykonávaní opatrení na bezpečné znovuotvorenie kultúrnych odvetví v Európe medzi ECDC a zástupcami členských štátov. Na úrovni EÚ sa uskutoční cielená diskusia s KKOP o využívaní týchto odporúčaní a o výsledkoch experimentov a ich relevantnosti pre bezpečné a udržateľné znovuotvorenie dotknutých odvetví. Výsledky týchto diskusií by mali byť podkladom pre budúcu politickú spoluprácu EÚ v oblasti kultúry.

(1) Vplyv pandémie ochorenia COVID-19 na duševné zdravie sa riešil na konferencii 10. mája 2021, https://ec.europa.eu/health/non_communicable_diseases/events/ev_20210510_en

(2) Pracovný dokument útvarov Komisie s názvom Výročná správa o jednotnom trhu 2021, ktorý je sprievodným dokumentom k oznámeniu „Aktualizácia novej priemyselnej stratégie z roku 2020: Budovanie silnejšieho vnútorného trhu pre obnovu Európy“, SWD(2021)351, 5. mája 2021.

(3) Rebuilding Europe – the cultural and creative economy before and after the COVID-19 crisis (Obnova Európy – kultúrne a kreatívne hospodárstvo pred krízou spôsobenou ochorením COVID-19 a po nej), EY (január 2021).

(4) Výročná správa o jednotnom trhu v roku 2021.

(5) https://ec.europa.eu/culture/resources/coronavirus-response

https://ec.europa.eu/info/strategy/recovery-plan-europe_sk

(6) Komisia spustila na jar 2020 dve nové platformy na posilnenie výmeny osvedčených postupov v týchto odvetviach a medzi členskými štátmi EÚ: platformu pre KKOP Creatives Unite a platformu pre členské štáty EÚ, ktorá umožňuje zástupcom ministerstiev kultúry vymieňať si osvedčené postupy.

(7) https://ec.europa.eu/info/sites/default/files/communication-safe-sustained-reopening_en.pdf

(8) ECDC, týždenný prehľad o ochorení COVID-19 v jednotlivých krajinách: https://www.ecdc.europa.eu/en/covid-19/country-overviews.

(9) Rýchle posúdenie rizika ECDC: Posúdenie cirkulácie vírusu SARS-CoV-2, variantov vzbudzujúcich obavy, nefarmaceutických opatrení a vykonávania vakcinácie, 15. aktualizácia, 10. júna 2021, https://www.ecdc.europa.eu/en/publications-data/rapid-risk-assessment-sars-cov-2-circulation-variants-concern

(10) https://eur-lex.europa.eu/legal-content/SK/TXT/?uri=CELEX:52021DC0035

(11) Pre organizátorov podujatí s účasťou veľkého počtu ľudí bol vyvinutý nástroj na hodnotenie rizík: https://www.who.int/publications/i/item/10665-333185; pri plánovaní väčších podujatí môže pomôcť aj Európske prognostické centrum pre ochorenie COVID-19 (European COVID-19 Forecast Hub), ktoré poskytuje prognózy šírenia ochorenia.

(12) Údaje o epidemiologickej situácii možno nájsť v týždennom prehľade o ochorení COVD-19 v jednotlivých krajinách, ktorý vypracúva ECDC; údaje o miere zaočkovanosti možno nájsť v prehľade ECDC o stave očkovania proti ochoreniu COVID-19 a informácie o cirkulácii variantov v prehľade o variantoch SARS-CoV-2.

(13) K ďalším informáciám a ukazovateľom, ktoré môžu podporiť posúdenie rizika, patria: a) výsledné údaje týkajúce sa prenosu vírusu SARS-CoV-2 zo skúšobných kultúrnych podujatí; b) údaje o riziku prenosu vírusu SARS-CoV-2 u plne očkovaných osôb v stredných až veľkých zhromaždeniach jednotlivcov so zmiešaným alebo neznámym vakcinačným statusom v plnom súlade s pravidlami EÚ v oblasti ochrany súkromia a údajov a c) údaje o riziku infekcie vírusom SARS-CoV-2 u nezaočkovaných osôb a predtým infikovaných osôb v stredných až veľkých zhromaždeniach jednotlivcov so zmiešaným alebo neznámym vakcinačným statusom v plnom súlade s pravidlami EÚ v oblasti ochrany súkromia a údajov.

(14) https://www.ecdc.europa.eu/en/publications-data/use-antibody-tests-sars-cov-2-context-digital-green-certificates

(15) Zistenia štúdií, ako je štúdia Technickej univerzity v Berlíne o nákazách prostredníctvom aerosólových častíc na kultúrnych podujatiach (GCF 2/2021 – oficiálny odkaz: http://dx.doi.org/10.14279/depositonce-11401), poskytujú vedecké dôvody na podporu obnovenia kultúrnych činností. Podľa výskumu, ktorý v decembri 2020 uverejnil Institut Pasteur, zohrávajú kultúrne podujatia pri šírení vírusu len minimálnu úlohu, keďže len v súvislosti s 2,2 % pozitívnych prípadov existovalo podozrenie, že mali pôvod na kultúrnom podujatí (žiaden nebol preukázaný). Pozri citát na strane 7 predposledného odseku tohto dokumentu (k dispozícii len vo francúzštine). K dvom príkladom bezpečne zorganizovaných skúšobných kultúrnych podujatí patrí pilotné podujatie uskutočnené 27. marca v Barcelone: https://www.thelancet.com/journals/laninf/article/PIIS1473-3099(21)00268-1/fulltext a koncert v Accor Arena usporiadaný 29. mája v Paríži (https://www.culturematin.com/publics/securite-accueil/live-le-concert-test-de-l-accor-hotel-arena-s-est-il-bien-passe.html?nl=103306&utm_source=email&utm_id=219248&utm_campaign=newsletter-2021-06-03).

Ďalšie príklady možno nájsť tu: https://creativesunite.eu

(16) Vzhľadom na epidemiologickú situáciu, najnovšie rýchle posúdenie rizík ECDC (10. júna 2021): https://www.ecdc.europa.eu/en/publications-data/rapid-risk-assessment-sars-cov-2-circulation-variants-concern

(17) https://osha.europa.eu/sk/themes/covid-19-resources-workplace

(18) Usmernenia pre vykonávanie nefarmaceutických opatrení proti ochoreniu COVID-19 https://www.ecdc.europa.eu/en/publications-data/covid-19-guidelines-non-pharmaceutical-interventions

(19) Používanie ochranných rúšok v komunite: prvá aktualizácia – účinnosť pri znižovaní prenosu ochorenia COVID-19, ECDC: https://www.ecdc.europa.eu/en/publications-data/using-face-masks-community-reducing-covid-19-transmission

(20) Vykurovacie, ventilačné a klimatizačné systémy v kontexte ochorenia COVID-19: prvá aktualizácia, ECDC: https://www.ecdc.europa.eu/en/publications-data/heating-ventilation-air-conditioning-systems-covid-19

(21) https://www.ecdc.europa.eu/en/publications-data/disinfection-environments-covid-19

(22) https://ec.europa.eu/info/strategy/priorities-2019-2024/europe-fit-digital-age/european-industrial-strategy_sk V priemyselnej stratégii EÚ sa toto odvetvie identifikovalo ako jeden zo 14 priemyselných ekosystémov inkluzívnej a udržateľnej obnovy a stanovila sa dvojaká (zelená a digitálna) transformácia hospodárstva EÚ.

(23) https://ec.europa.eu/growth/content/new-european-tourism-covid-19-safety-seal-available_en V novej pracovnej dohode Európskeho výboru pre normalizáciu (CEN) týkajúcej sa odvetvia cestovného ruchu sa stanovujú aj protokoly pre múzeá, lokality kultúrneho dedičstva, nočné hospodárstvo, divadelné umenie a výstavy.

(24) Digitálny COVID preukaz EÚ – Rada (europa.eu).

(25) Stanovením potrebného právneho základu pre spracúvanie osobných údajov vo vnútroštátnom práve, ktorý musí byť v súlade s právnymi predpismi Únie o ochrane údajov.

(26) Re-open EU (europa.eu).

(27) https://culturalgems.jrc.ec.europa.eu

(28) Perform Europe.

(29) Prípravná akcia 2020 – Hudba hýbe Európou: Inovačný systém podpory udržateľného hudobného ekosystému.

(30) Prípravná akcia – Rozvoj politiky zdola nahor pre kultúru a dobrú kvalitu života v EÚ. Kultúra a kreativita (europa.eu).

(31) Mechanizmus na podporu obnovy a odolnosti. Európska komisia (europa.eu).

(32) Politika súdržnosti na roky 2021 – 2027 – Regionálna politika – Európska komisia (europa.eu).

(33) Komisia na seminári o doplnkovom financovaní kultúrneho dedičstva v januári 2021 pomohla identifikovať spôsoby, ako zvýšiť financovanie kultúry a kultúrneho dedičstva nad rámec verejných dotácií. Bolo identifikovaných a uverejnených viac ako 100 osvedčených postupov. Ďalšie poznatky poskytujú dva projekty financované EÚ: Obehové modely využívajúce investície do adaptívneho opätovného využívania kultúrneho dedičstva (CLIC) – financované prostredníctvom programu Horizont 2020 a Finančný vplyv na regionálny rozvoj valorizácie kultúrneho dedičstva (FINCH) – financovaný prostredníctvom programu Interreg Europe. Viac informácií sa uvádza na: https://ec.europa.eu/culture/cultural-heritage/funding-opportunities-cultural-heritage

(34) Pakt o zručnostiach – zamestnanosť, sociálne záležitosti a začlenenie – Európska komisia (europa.eu).

(35) EUR-Lex – 52016DC0381 – SK – EUR-Lex (europa.eu).

(36) DIGITALEUROPE – The voice of digitally transformation industries in Europe (Hlas digitálne transformujúcich sa priemyselných odvetví v Európe).

(37) Domovská stránka – CHARTER (charter-alliance.eu).

(38) EUR-Lex – 52020XC0320(03) – SK – EUR-Lex (europa.eu).

(39) Zoznam rozhodnutí prijatých na základe dočasného rámca je k dispozícii na stránke: Hospodárska súťaž – Štátna pomoc – Pravidlá štátnej pomoci a koronavírus – Európska komisia (europa.eu).

(40) Postavenie a pracovné podmienky umelcov a kultúrnych a kreatívnych profesionálov – hlasy kultúry.

(41) Odvetvový sociálny dialóg – Zamestnanosť, sociálne záležitosti a začlenenie – Európska komisia (europa.eu).

(42) https://ec.europa.eu/culture/sectors/music/music-moves-europe